**ДО**

**ОБЩИНСКИ СЪВЕТ**

**ТРЯВНА**

**ПРЕДЛОЖЕНИЕ**

**от Силвия Кръстева**

**Кмет на Община Трявна**

**Относно:** Изменение на Наредбата за реда за придобиване, управление и разпореждане с общинско имущество в Община Трявна

**УВАЖАЕМИ ОБЩИНСКИ СЪВЕТНИЦИ,**

На 26.07.2019 год. в ДВ бр. 60 бяха обнародвани измененията на Закона за политическите партии и Закона за общинската собственост, с които се регламентира отдаването на помещения общинска частна собственост за нуждите на политическите партии. До сега тези помещения се отдаваха под наем без търг или конкурс.

С обнародваните промени се въвежда безвъзмездно предоставяне на помещения - частна общинска собственост на общинските ръководства на политическите партии, отговарящи на условията, предвидени в Закона за политическите партии. Съгласно чл. 31, ал. 1 и 2 от ЗПП: „Държавата и общините предоставят безвъзмездно на политическите партии, които имат парламентарна група или достатъчен брой народни представители да образуват такава, помещения за осъществяване на тяхната дейност. Помещения по ал. 1 могат да се предоставят и на партии, които на последните избори за народни представители са получили не по-малко от едно на сто от действителните гласове в страната и извън страната, с изключение на гласовете по чл. 279, ал. 1, т. 6 от Изборния кодекс.“. Съгласно чл. 14, ал. 4 от Закона за общинската собственост: „Безвъзмездното предоставяне на имоти по ал. 1 за нуждите на общинските ръководства на политическите партии, отговарящи на условията, предвидени в Закона за политическите партии, се извършва от кмета на общината без търг или конкурс по ред, определен в наредбата по чл. 8, ал. 2.“. С оглед на законодателните промени настъпили в Закона за политическите партии и Закона за общинската собственост е необходимо да бъдат изменени и съответните текстове в Наредбата за реда за придобиване, управление и разпореждане с общинско имущество, които да бъдат приведени в съответствие с тях.

Настоящото предложение има характера и на доклад по смисъла на чл. 26, ал. 3 от Закона за нормативните актове, като относно изискването на чл. 28, ал. 2 от ЗНА подробна информация се съдържа в документа предварителна частична оценка на въздействието.

Предвид гореизложеното, предлагам Общински съвет - Трявна да вземе следното

**РЕШЕНИЕ:**

На основание чл. 21, ал. 2 от ЗМСМА, във връзка с чл. 8, ал. 2 от ЗОС и чл. 37, ал. 3 от ЗНА

**ОБЩИНСКИ СЪВЕТ - ТРЯВНА**

**РЕШИ:**

1. Изменя Наредбата за реда за придобиване, управление и разпореждане с общинско имущество в Община Трявна, както следва:

Чл. 27, от ал. 3 до ал. 7, се изменят по следния начин:

Чл. 27. (3) 1. Безвъзмездното предоставяне на имоти - частна общинска собственост, за нуждите на общинските ръководства на политическите партии, отговарящи на условията, предвидени в Закона за политическите партии (ЗПП), се извършва от кмета на общината без търг или конкурс.

2. Исканията за предоставяне на имоти се отправят до Кмета на общината, чрез заявление по образец и към тях се прилагат:

а/ решение за регистрация на политическата партия и удостоверение за актуално правно състояние;

б/ документ удостоверяващ представителната власт;

в/ декларация, че местната структура на партията или организацията не притежава друго помещение за задоволяване на същите нужди.

3. При липса, на което и да е от условията по т. 1 и/или т. 2, кметът на общината не сключва договор.

(4) При наличие на подходящо свободно помещение Кметът на общината издава заповед за безвъзмездно предоставяне, въз основа на която се сключва договор със срок до обявяване на резултатите от следващите парламентарни избори.

(5) Политическите партии, на които са предоставени помещения по ал. 3, заплащат експлоатационните разходи, ако има такива.

(6) Предоставените помещения на политически партии не може да се преотдават под наем и да се преотстъпват за ползване. Такива помещения може да се ползват съвместно по договор с трети лица само за цели, пряко свързани с дейността на партията. В тези помещения не може да се извършва стопанска дейност.

(7) Договорите с политическа партия се прекратяват, когато партията придобие в собственост помещения от същия вид, годни за постоянно ползване, престане да отговаря на условията за предоставяне на общински имот, определени с отделен закон, поради неплащане на експлоатационните разходи за повече от три месеца или при нарушение на забраната по ал. 6. Правоотношенията се прекратяват по реда на чл. 15а, ал. 2 от Закона за общинската собственост.

2. Изменението в Наредбата да се публикува на интернет страницата на Община Трявна на основание чл. 37, ал. 3 от Закона за нормативните актове, като влиза в сила от датата на публикуването му.

Приложения: Мотиви за изменение и допълнение на Наредбата за реда за придобиване, управление и разпореждане с общинско имущество в Община Трявна, Предварителна частична оценка на въздействието на промените в Наредбата, Проект за изменение и допълнение на Наредбата за реда за придобиване, управление и разпореждане с общинско имущество в Община Трявна.

**СИЛВИЯ КРЪСТЕВА**

*Кмет на Община Трявна*

Съгласувал:

Адв. Галин Ненов

*Юрист на Община Трявна*